KOMISSION KERTOMUS EUROOPAN PARLAMENTILLE JA NEUVOSTOLLE

neuvoston puitepäätöksen 2004/757/YOS nojalla komissiolle siirretyn säädösvallan käyttämisestä aineiden lisäämiseksi huumausaineen määritelmään

1.Johdanto ja oikeusperusta

Laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS, jäljempänä ’puitepäätös’, 8 a artiklan 1 kohdassa komissiolle siirretään valta antaa delegoituja direktiivejä aineiden lisäämiseksi liitteessä I lueteltuihin huumausaineen määritelmän täyttäviin aineisiin.

Puitepäätöksen 8 a artiklan 2 kohdassa edellytetään, että komissio antaa Euroopan parlamentille ja neuvostolle kertomuksen komissiolle kyseisen puitepäätöksen nojalla siirretyn säädösvallan käyttämisestä. Tämän kertomuksen tarkoituksena on täyttää komissiolle puitepäätöksen 8 a artiklan 2 kohdassa asetettu raportointivelvoite.

Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

Puitepäätöksessä säädetään yhdessä Euroopan huumausaineiden ja niiden väärinkäytön seurantakeskuksesta annetun asetuksen (EY) N:o 1920/2006 kanssa kolmivaiheisesta menettelystä, joka voi johtaa uuden psykoaktiivisen aineen sisällyttämiseen huumausaineen määritelmään ja kattaa siten sen saattamisen laitonta huumausainekauppaa koskevien unionin rikosoikeudellisten säännösten piiriin. Kun i) Euroopan huumausaineiden ja niiden väärinkäytön seurantakeskus on antanut alustavan raportin asetuksen (EY) N:o 1920/2006 5 b artiklan mukaisesti ja ii) Euroopan huumausaineiden ja niiden väärinkäytön seurantakeskuksen laajennettu tiedekomitea on tehnyt riskinarvioinnin asetuksen (EY) N:o 1920/2006 5 c artiklan mukaisesti, iii) komissio antaa ilman aiheetonta viivytystä delegoidun säädöksen puitepäätöksen 8 a artiklan mukaisesti.

2.Siirretyn säädösvallan käyttäminen

Valtaa lisätä aineita huumausaineen määritelmään on käytetty neljä kertaa, ja komissio on antanut seuraavat delegoidut direktiivit:

(a)2018: Komission delegoitu direktiivi (EU) 2019/369, annettu 13 päivänä joulukuuta 2018, neuvoston puitepäätöksen 2004/757/YOS liitteen muuttamisesta siltä osin kuin on kyse uusien psykoaktiivisten aineiden sisällyttämisestä huumausaineen määritelmään.

Euroopan parlamentin ja neuvoston direktiivi (EU) 2017/2103, annettu 15 päivänä marraskuuta 2017, neuvoston puitepäätöksen 2004/757/YOS muuttamisesta uusien psykoaktiivisten aineiden sisällyttämiseksi huumausaineen määritelmään ja neuvoston päätöksen 2005/387/YOS kumoamisesta 23 päivästä marraskuuta 2018 lukien. Direktiivin (EU) 2017/2103 hyväksymisen ja marraskuun 23 päivän 2018 välisenä aikana viiteen uuteen psykoaktiiviseen aineeseen alettiin soveltaa valvontatoimenpiteitä ja rikosoikeudellisia seuraamuksia neuvoston päätöksen 2005/387/YOS nojalla. Kyseisiä uusia psykoaktiivisia aineita ei kuitenkaan ollut vielä sisällytetty puitepäätöksen 2004/757/YOS liitteeseen, joten delegoidulla direktiivillä (EU) 2019/369 lisättiin liitteeseen seuraavat aineet:

a.N-fenyyli-N-[1-(2-fenyylietyyli)piperidin-4-yyli]-furaani-2-karboksamidi (furanyylifentanyyli), sellaisena kuin sitä tarkoitetaan neuvoston täytäntöönpanopäätöksessä (EU) 2017/2170

b.N-(1-amino-3,3-dimetyyli-1-oksobutan-2-yyli)-1-(sykloheksyylimetyyli)-1H-indatsoli-3-karboksamidi (ADB-CHMINACA), sellaisena kuin sitä tarkoitetaan neuvoston täytäntöönpanopäätöksessä (EU) 2018/747

c.1-(4-syanobutyyli)-N-(2-fenyylipropan-2-yyli)-1H-indatsoli-3-karboksiamidi (CUMYL-4CN-BINACA), sellaisena kuin sitä tarkoitetaan neuvoston täytäntöönpanopäätöksessä (EU) 2018/748

d.N-fenyyli-N-[1-(2-fenyylietyyli)piperidin-4-yyli]syklopropaanikarboksamidi (syklopropyylifentanyyli) ja 2-metoksi-N-fenyyli-N-[1-(2-fenyylietyyli)piperidin-4-yyli] asetamidi (metoksiasetyylifentanyyli), sellaisena kuin sitä tarkoitetaan neuvoston täytäntöönpanopäätöksessä (EU) 2018/1463.

(b)2020: Komission delegoitu direktiivi (EU) 2020/1687, annettu 2 päivänä syyskuuta 2020, neuvoston puitepäätöksen 2004/757/YOS liitteen muuttamisesta uuden psykoaktiivisen aineen N,N-dietyyli-2-[[4-(1-metyylietoksi)fenyyli]metyyli]-5-nitro-1H-bentsimidatsoli-1-etaaniamiini (isotonitatseeni) huumausaineen määritelmään sisällyttämisen osalta.

(c)2021: Komission delegoitu direktiivi (EU) 2021/802, annettu 12 päivänä maaliskuuta 2021, neuvoston puitepäätöksen 2004/757/YOS liitteen muuttamisesta uusien psykoaktiivisten aineiden metyyli-3,3-dimetyyli-2-{[1-(pent-4-en-1-yyli)-1H-indatsoli-3-karbonyyli]amino}butanoaatti (MDMB-4en-PINACA) ja metyyli-2-{[1-(4-fluorobutyyli)-1H-indoli-3-karbonyyli]amino}-3,3-dimetyylibutanoaatti (4F-MDMB-BICA) huumausaineen määritelmään sisällyttämisen osalta.

(d)2022: Komission delegoitu direktiivi (EU) 2022/1552, annettu 18 päivänä maaliskuuta 2022, neuvoston puitepäätöksen 2004/757/YOS liitteen muuttamisesta siltä osin kuin on kyse uusien psykoaktiivisten aineiden sisällyttämisestä huumausaineen määritelmään. Tällä säädöksellä luetteloon lisättiin 2-(metyyliamino)-1-(3-metyylifenyyli)propan-1-oni (3-metyylimetkatinoni, 3-MMC) ja 1-(3-kloorifenyyli)-2-(metyyliamino)propan-1-oni (3-kloorimetkatinoni, 3-CMC).

Delegoidut direktiivit toimitettiin Euroopan parlamentille ja neuvostolle tarkastelua varten. Delegoidut säädökset on julkaistu tarkasteluajan päätyttyä, koska komissio ei ole saanut yhtään vastalausetta tai tarkasteluajan pidennystä koskevaa pyyntöä kyseisenä aikana.